Komisijos reglamentas (EB) Nr. 2251/2002
2002 m. gruodžio 17 d.
iš dalies keičiantis Reglamentą (EB) Nr. 2759/1999, nustatantį Tarybos reglamento (EB) Nr. 1268/1999 dėl Bendrijos paramos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu, taikymo taisykles
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. birželio 21 d. Tarybos reglamentą (EB) Nr. 1268/1999 dėl Bendrijos paramos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu [1], su pakeitimais, padarytais Reglamentu (EB) Nr. 2500/2001 [2], ypač į jo 12 straipsnio 1 dalį,
kadangi:
(1) Vienas iš Reglamento (EB) Nr. 1268/1999 1 straipsnio 2 dalies b punkto tikslų yra spręsti prioritetines ir konkrečias problemas, susijusias su žemės ūkio sektoriaus ir kaimo vietovių šalyse kandidatėse derinimu. Tokias problemas gali sukelti nepaprastų stichinių nelaimių žala, padaryta žemės ūkio paskirties žemei ir kaimo vietovėms, įskaitant miškingas vietoves, kaip įvairiose šalyse kandidatėse atsitiko dėl potvynio 2002 m. rugpjūtį. Bendrija turi sugebėti tinkamai reaguoti į tokias nepaprastas stichines nelaimes, naudodama įvairias priemones, įskaitant pasirengimo stojimui priemones, nustatytas vadovaujantis Reglamentu (EB) Nr. 1268/1999.
(2) Kai įvairiose šalyse kandidatėse nepaprastos stichinės nelaimės, įskaitant sukeltas gaisrų, padaro žalos miškams, turėtų būti sudarytos galimybės šiam sektoriui suteikti paramą. Be to, turėtų būti sudarytos galimybės imtis prevencinių veiksmų, nustatytų vadovaujantis 1999 m. gegužės 17 d. Tarybos reglamento (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai ir iš dalies pakeičiančio bei panaikinančio tam tikrus reglamentus, [3] 30 straipsnio 1 dalies šeštąją įtrauka.
(3) Komisijos reglamento (EB) Nr. 2759/1999 [4], su paskutiniais pakeitimais, padarytais Reglamentu (EB) Nr. 2251/2001 [5], 5 straipsnis leidžia suteikti paramą profesiniam mokymui, siekiant patobulinti žemės ūkyje ir miškininkystėje dirbančių ūkininkų ir kitų asmenų profesinius įgūdžius ir kompetenciją bei juos perkvalifikuojant. Nesant kitos Bendrijos pasirengimo stojimui finansinės priemonės, teikiančios paramą profesiniam mokymui, paramos tokiam profesiniam mokymui, susijusiam su bet kurio asmens veikla, kuriai gali būti taikomos pasirengimo stojimui priemonės žemės ūkio ir kaimo plėtros srityse (SAPARD), išplėtimas leistų efektyviai prisidėti prie SAPARD tikslų įgyvendinimo.
(4) Dėl to Reglamentas (EB) Nr. 2759/1999 turėtų būti atitinkamai iš dalies pakeistas.
(5) Šame reglamente numatytos priemonės neprieštarauja Žemės ūkio struktūrų ir kaimo plėtros komiteto nuomonei,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2759/1999 iš dalies pakeičiamas taip:
1. 5 straipsnis pakeičiamas taip:
"5 straipsnis
1. Parama profesiniam mokymui gali būti suteikta siekiant patobulinti žemės ūkyje ir miškininkystėje dirbančių ūkininkų ir kitų asmenų profesinius įgūdžius ir kompetenciją bei juos perkvalifikuojant. Be to, parama gali būti suteikta kitų asmenų profesiniam mokymui, jeigu jie gali dalyvauti veikloje, kuriai gali būti taikomos bet kurios programos priemonės, išskyrus paminėtąsias Reglamento (EB) Nr. 1268/1999 2 straipsnio įtraukoje.
2. Parama profesiniam mokymui neapima instruktavimo ar mokymo kursų, kurie įeina į įprastines vidurinio arba aukštesniojo mokslo mokymo programas arba sistemas."
2. 7 straipsnio 1 dalis pakeičiama taip:
"1. Parama Reglamento (EB) Nr. 1257/1999 29 ir 30 straipsniuose numatytiems veiksmams gali būti suteikiama pagal minėtuose straipsniuose išdėstytas sąlygas.
Tačiau parama miškų ūkio gamybos potencialui atstatyti gali būti suteikiama, jeigu Komisija nustato, kad, neatsižvelgiant į priežastis, įvyko nepaprasta stichinė nelaimė."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gruodžio 17 d.